《哭黄与几先生三十五韵》
明代·唐桂芳

恸哭宇宙间，奇才日沦落。伊予童冠年，用意臻杰作。

于时觌黄君，层空横俊鹗。明理识源流，谈经耻糟粕。

圣贤未死心，梦寐递酬酢。韩柳布骨筋，黄陈遵矩矱。

嗟彼昧学徒，奚翅隔一膜。青春坐精庐，鞭算尽升勺。

会计当何嫌，与教树郛郭。宦海欲飞扬，蹒跚病行脚。

仅仅如孔融，诸生听鸣铎。高堂九帙亲，庞眉白於鹤。

馆劵具八珍，怡颜享真乐。幽圃极经营，平池谩疏凿。

美石象琼瑰，寒藤等璎珞。举目俱不凡，宛若在丘壑。

吾翁八旬馀，精神更矍铄。商确文字中，悠悠动清酌。

典型相继亡，乡邦已非昨。日瘦色惨悽，令人几惊愕。

犹幸侍先生，钟情忘鄙薄。去冬访隐君，好诗倒囊橐。

机锋偶相逢，大叫忽踊跃。譬彼两将军，仆旗宁退却。

俄顷出神奇，屡战气肯索。自叹老难持，相期校书阁。

感激知己言，未信且愧怍。夫何讣音来，晨星陨天末。

当今世乱离，万死靡救药。生归谁保全，吞噬人为椁。

新阡范家村，有子端可托。但弃窈窕姬，孤灯照帘幕。

荒城雪漫漫，似怪东风恶。慈乌号远林，饥鼠走败箨。

回首百千秋，声名寄寥廓。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。